**በትምህርት ሚኒስቴር**

**የከፍተኛ ትምህርት ተቋማት የብቃት ምዘና አፈጻጸም መመሪያ**

**(የመጀመሪያ ረቂቅ)**

**ጥር/2014**

**ትምህርት ሚኒስቴር**

**መቅድም**

በአገራችን የከፍተኛ ትምህርት የማስመረቅ ምጣኔ እና ተደራሽነት ቢያድግም ከመሰረተ ልማት፣ ከተቋማዊ ጥራትና ብቃት፣ አገልግሎት አሰጣጥ እና የማስፈጸም አቅም አንፃር ክፍተት ያለባቸው በመሆኑ፣

የሃገሪቱ የከፍተኛ ትምህርት ተቋማት ብቃት እና አፈጻጸም ምዘና በወጥነት ተወዳዳሪነትን እና ተጠያቂነትን ሊያሰፍን በሚችል መልኩ ሲሠራ አለመቆየቱ፤

የከፍተኛ ትምህርት ተቋማት አፈጻጸም ግምገማ፣ ቁጥጥር፣ ክትትልና ግብረ-መልስ ስርዓት የሚፈለገውን ተቋማዊ ጥራት ከማረጋገጥ አኳያ ውስንነት ያለበት በመሆኑ፤

የከፍተኛ ትምህርትና ተቋማት በየጊዜው ኢንዱስትሪው ከሚፈልገው የሰለጠነ የሰው ሃይል ፍላጎት ጋር የሚጣጣም በእውቀት፣ በክህሎት እና በአስተሳሰብ ብቁ የሰው ሀይል በማፍራት በኩል ውስንነቶች ያሉ በመሆኑ፤

የከፍተኛ ትምህርት ተቋማት ተልዕኳቸውን በስኬት በመወጣት መንግስትና ህዝብ የሚጠብቅባቸውን ውጤት ማስገኘት እንዲችሉ ተከታታይ የብቃት ምዘና ስርዓት መዘርጋት አስፈላጊ በመሆኑ፤

የመንግስት አስፈጻሚ አካላትን ሥልጣንና ተግባር ለመወሰን በወጣው አዋጅ ቁጥር 1263/2014 እና በከፍተኛ ትምህርት አዋጅ ቁጥር 1152/2011፣ አንቀጽ 86(5)፣ በተሰጠው ሥልጣንና ኃላፊነት መሰረት ይህ የከፍተኛ ትምህርት ተቋማት የብቃት ምዘና አፈጻጸም መመሪያ ተዘጋጅቷል፡፡

**ክፍል አንድ**

**ጠቅላላ**

1. **አጭር ርዕስ**

ይህ መመሪያ የከፍተኛ ትምህርት ተቋማት የብቃት ምዘና አፈጻጸም መመሪያ ቁጥር ............/2014 ተብሎ ሊጠራ ይችላል።

1. **ትርጓሜ**
* የቃሉ አገባብ ሌላ ትርጉም ካልተሰጠው በስተቀር በዚህ መመሪያ ውስጥ፦
	+ 1. **ብቃት፡** ማለት የአንድን ተቋም በተሰማራበት መስክ ወይም ሙያ ዝቅተኛውን የመፈፀምና የማስፈጸም አቅም ወይም ችሎታ እና ተወዳዳሪነትን ያጠቃልላል፡፡
		2. **ምዘና፡** ማለት የአንድን ተቋም የመፈጸም ወይም የማስፈጸም አቅም ወይም ችሎታን መገምገም ማለት ነው፡፡
		3. **ሕጋዊ እውቅና፡-** በአዋጅ የተቋቋመ ተቋም ሆኖ ሌሎች የትምህርት ተቋማቶች ለሚሰጡት አገልግሎት ወይም ፕሮግራም አደረጃጀታቸውን መሰረት በማድረግ የሚሰጠው ህጋዊ የፕሮግራም ወይም የትምህርት ፈቃድ ማለት ነው፡፡
		4. **ሚኒስቴር ወይም ሚኒስትር፡-** ማለት ትምህርት ሚኒስቴር ወይም ሚኒስትር ማለት ነው፡፡
		5. **ልየታ/ፍረጃ፡-** ማለት የክፍተኛ ትምህርት ተቋማትን አሁን ባሉበት ደረጃ መሰረት የምርምር, አፕላይድ እና አጠቃላይ በሚል የተለዩበት ምደባ ማለት ነው፡፡
		6. በዚህ መመሪያ ውስጥ በወንድ ፆታ የተገለፀው ሴትንም ያካትታል፡፡
1. **የተፈጻሚነት ወሰን**

በሀገሪቱ ውስጥ ህጋዊ እውቅና አግኝተው በመማር ማስተማር ስራ ላይ የተሰማሩ የመንግስትና የግል ከፍተኛ ትምህርት ተቋማት ላይ ተፈጻሚነት ይኖረዋል።

1. **የመመሪያው አስፈላጊነት**
* የከፍተኛ ትምህርት ጥራትን ከማጎልበትና ከማረጋገጥ አኳያ በመምህራን ብቃት የነበረው የህግ ክፍተትና ይህም ያስከተለውን ተግዳሮት ማሻሻል አስፈላጊ ሆኖ በመገኘቱ፤
* የከፍተኛ ትምህርት ተቋማት ከግብዓት፣ ከሂደትና ከውጤትአንፃር ያላቸውን አፈፃፀም ለመለካት የምንጠቀምበት የምዘና ስርዓት መዘርጋት ቁልፍ ጉዳይ በመሆኑ፣
* በምዘናው የሚገኘውን ውጤት በመመርኮዝ ወደፊት በዘርፉ ለሚከናወኑ የጥራት ማሻሻያ እንቅስቃሴዎች እንደ ግብዓት ሆኖ የሚያገለግል አሰራር መፍጠር ወሳኝ በመሆኑ፣፡፡
* ለተቋማቱ እንደ ግብረ-መልስ ሆኖ ክፍተታቸውን ለይተው እንዲሰሩ የሚያደርግ እና ለተለያዩ የጥናትና ምርምር ስራዎች በመረጃነት የሚያገለግል አሰራር መዘርጋት ስለሚገባ ይህንን የተቋማት ምዘና መመሪያ ማዘጋጀት አስፈልጓል
1. **የመመሪያው ዓላማ**

**ሀ. አጠቃላይ ዓላማ**

በሀገሪቱ የሚገኙ የመንግስትና የግል ከፍተኛ ትምህርት ተቋማት እንደምድባቸው ልዩ ባህሪና ተልዕኮ በመማር ማስተማር፣ በምርምር እና በማህበረሰብ ጉድኝት ስራዎች ላይ የተሰጣቸውን ተቋማዊ ሃላፊነት ለመወጣት የሚኖራቸውን አፈፃጸምና ተቋማዊ ብቃታቸው በመመዘን የትምህርት ጥራትን ማስጠበቅና ዓለም አቀፍ ስታንዳርድን ያሟሉና ተወዳዳሪ የሆኑ ተቋማትን ማፍራት ነው፡፡

**ለ. ዝርዝር አላማ**

* ተቋማት በየጊዜው የውስጥ አሰራራቸውን በመፈተሽ ያሉባቸውን ክፍተት ማሻሻል እንዲችሉ ለማድረግ፤
* በከፍተኛ ትምህርት ተቋማት የሚሰጠውን የመማር-ማስተማር፣ ምርምር፣ እና የማህበረሰብ ጉድኝት ጥራቱን ማስጠበቅ እንዲቻል፤
* ዓለም አቀፍ ስታንዳርድን ያሟሉና ተወዳዳሪ የሆኑ ተቋማትን ለማፍራት የሚረዳ የምዘና ስርዓት በመዘርጋት ሀገራዊ የተቋማት ምዘናን ለማካሄድ፤

**ክፍል ሁለት**

# የከፍተኛ ትምህርት ተቋማት የብቃት ምዘና

* 1. **ለምዘናው ብቁ የሆኑ ተቋማት**
* በፌዴራል መንግስትና በክልል የሚተዳደሩ የመንግስት ከፍተኛ ትምህርት ተቋማት፤
* ህጋዊ እውቅናና ፈቃድ የተሰጣቸው የግል የከፍተኛ ትምህርት ተቋማት፤እንዲሁም ለትርፍ ያልቋቋሙ ድርጅቶች የሚመሯቸው ተቋማት
* ማስተማር የጀመሩ የመንግስት ተቋማት ለምዘናው ብቁ የሚሆኑት ከተከፈቱ ከሶስት ዓመታት በኋላ ይሆናል፡፡
	1. **የተቋማት ምዘና መስፈርቶች**
* የተቋማት ምዘና የሚከናወነው በዋና ዋና ተልዕኮአቸው እነዚህም ሀ/ የመማር ማስተማር፣ ለ/ የምርምር፣ ሐ/ የማህበረሰብ ተሳትፎ፣ የቴክኖሎጂ ሽግግር እና የዩኒቨርሲቲ-ኢንዱስትሪ ትስስር ስራዎች አፈጻጸምን ሲሆን ስታንዳርዱን በመንተራስ ይሆናል፡፡
* ለእያንዳንዱ መመዘኛ መስፈርት የሚሰጠው ክብደት እንደየተቋሙ ልየታ/ፍረጃ ወይም የዩኒቨርሲቲ ምድብ የሚወሰን ይሆናል።
* ዝርዝር የተቋማት ምዘና መስፈርቶች እና የተሰጣቸው ክብደት በአባሪ 1 ላይ ተመላክቷል፡፡
* ትምህርት ሚኒስቴር ከተቋማት ህብረት እና እንደአስፈላጊነቱ የአለማቀፍ ተሞክሮን መሰረት በማድረግ ተጨማሪ መመዘኛ መስፈርቶችን ሊያካትት ይችላል።
	1. **የምዘናው አፈፃጸም ሒደት**

ሀ/ ምዘናው እንደየተቋማት ተልዕኮና ልየታ ምድብ በተዘጋጁት ስታንዳርዶች መሰረት ይከናወናል።

ለ/ ተቋማት ተልዕኳቸውን ለማሳካት አስፈላጊውን ቅድመ-ሁኔታ ማሟላታቸው ተረጋግጦ እንዲመዘኑ ይደረጋል።

ሐ/ የተመዛኙን ተቋም ውጤት መሰረት አድርጎ ደረጃ እንዲሰጣቸው ይደረጋል።

መ/ የተቋማት ምዘናው በየሶስት ዓመቱ በገለልተኛ አካል እንዲካሄድ የሚደረግ ሲሆን በዘርፍ ደረጃ ደግሞ በየዓመቱ የሚከናወን ይሆናል፡፡

ሠ/ የሚኒስቴር መስሪያ ቤቱ ወይም ምዘናውን የሚያካሂደው ተቋም በሚያወጣው ፕሮግራም መሰረት በበጀት ዘመኑ ማጠናቀቂያ ላይ ይሆናል፡፡

* 1. **የመዛኝ ባለሙያዎች መረጣ**
* ለመዛኞች ተብሎ በሚዘጋዘጋጀው የመምረጫ መስፈርት መሰረት ከከፍተኛ ትምህርት ተቋማት፣ ከትምህርት ሚኒስቴርና ከሙያ ማህበራት ባለሙያዎች ይመረጣሉ፡፡
* የትምህርትና ስልጠና ባለስልጣን ራሱ ባወጣቸው መስፈርቶች እና የምዘና ዘዴዎች ተቋማትን መዝኖ የሚያሳውቅ ይሆናል፡፡
	1. **የምዘና ነጥብ አሰጣጥ**
* ተቋማት በተሰጣቸው ልየታ/ፍረጃ የምዘና መስፈርቶችን መሰረት አድርጎ በሚዘጋጁት የምዘና መሳሪያዎች ላይ የሚወሰን ይሆናል፡፡ (የአጠቃላይ፣ የአፕላይድ እና የምርምር ዩኒቨርሲቲዎች ምዘና መስፈርት፣ ክብደት እና ነጥብ አሰላል በአባሪ 1 ላይ ተመላክቷል)
* ተቋማት የትምህርት ሚኒስቴር ባስቀመጣቸው መስፈርቶች መሰረት ተመዝነው ያገኙት ነጥብ ከ75% ክብደት የሚሰጠው ሲሆን፣
* የትምህርትና ስልጠና ባለስልጣን በራሱ መስፈርት መዝኖ ነጥብ የሚሰጥ ሲሆን ክብደቱም ከ25% የሚይዝ ይሆናል፡፡
	1. **የምዘናው ውጤት/ተጽዕኖ**
* ምዘናውን መሰረት በማድረግ የተቋማት የደረጃ ፍረጃ/ምደባ እና አብላጫ ነጥብ ያስመዘገቡ ተቋማትም አገራዊ እውቅና/ማበረታቻ ይሰጣቸዋል፡፡
* የተቋማት ደረጃ ፍረጃው/ምደባው የራሱን አደረጃጀት ተከትሎ በጥቅሉ እንዲሁም የተቋማት ልየታን መሰረት በማድረግ ተዘጋጅቶ ተግባራዊ ይደረጋል፡፡
* ተፈላጊውን ዝቅተኛ ስታንዳርድ ያላሟሉ ተቋማት በስታንዳርዱ መሰረት እንዲያሟሉ የሚያመላክት ግብረ-መልስ ከማሳሰቢያ ደብዳቤ ጋር ይሰጣቸዋል፡፡
* የጽሑፍ ማስጠንቀቂያ ለተከታታይ ሶስት ጊዜ የተሰጣቸው ተቋማት በሁለት አመት ጊዜ ውስጥ የሚጠበቅባቸውን ስታንዳርድ እንዲያሟሉ የሚደረግ ሆኖ ተጨማሪ ፕሮግራም እንዳይከፍቱ እንዲሁም ተማሪ እንዳይቀበሉ ይደረጋል፡፡

**ክፍል ሶስት**

1. **የባለድርሻ አካላት ተግባርና ሃላፊነት**

##  **ትምህርት ሚኒስቴር**

* የከፍተኛ ትምህርት ተቋማት የብቃት ምዘና የስራ ክፍል ስራውን በበላይነት ይመራል፣ ያስተባብራል፤ አስፈላጊውን በጀት የመመደብ፣
* በሚኒስቴር መ/ቤቱ አስተባባሪነት አግባብነት ያላቸው የመዛኞችን ምልመላ፤ ልየታ ምደባ የማከናወን፣
* የምዘና ስራውን ውጤታማነት ለማሳለጥ እንዲቻል ስትሪንግ ኮሚቴ ያቋቁማል፤
* የተቋማት ብቃትን ከስታንዳርድ አንፃር ይመዝናል፣ ወቅታዊ ሪፖርት በማዘጋጀት ለተመዛኝ ተቋማት ግብረ-መልስ የመስጠት፣
* ዝቅተኛውን መስፈርት ያላሟሉና የጹሑፍ ማስጠንቀቂያ የተሰጣቸው ተቋማት ከስታንዳርድ አንጻር ተቋማዊ አደረጃጀት እንዲፈጥሩና ስታንዳርዱን እንዲያሟሉ ድጋፍና ክትትል የማድረግ፣
* የተቋማት ምዘናን በተመለከተ ሀገራዊ የመረጃ ቋት ያደራጃል፤ የማስተዳደር፣
* በፈጻሚ አካላትና ተቋማት የሚኖረውን አተገባበር በቅርበት ይከታተላል፤ ይደግፋል፤ ለውጤታማነት እንዲበቁም አስተዋጽኦ የማድረግ፣
* በብቃት ምዘና ችግሮች ዙሪያ ጥናትና ምርምር በማካሄድ የማስተካከያ እርምጃ የመውሰድ፣
* እንደአስፈላጊነቱ የተቋማት ምዘና አስተዳደር ስርዓቱን ዘመናዊ እና ቀልጣፋ ለማድረግ የሚያስችለውን አሰራርና አደረጃጀት የመፍጠር ተግባርና ሃላፊነት ይኖረዋል፡፡

**3.2. የትምህርትና ስልጠና ባለስልጣን**

* በኢትዮጵያ ፌደራላዊ ዲሞክራሲያዊ ሪፐብሊክ የፌደራል መንግሥት አስፈፃሚ አካላትን ሥልጣንና ተግባር ለመወሰን በወጣው አዋጅ 1263/2014 አንቀፅ 60 ንዑስ አንቀፅ (2) የተሰጡት ተግባራት እና ሃላፊነቶች እንደተጠበቁ ሆነው በተቋማት ብቃት ምዘና ላይ እንዲካተት ይደረጋል፡፡ በዚህም መሰረት፤
* የራሱን መስፈርት አዘጋጅቶ የተቋማትን ጥራት እንዲመዘኑ የማድረግ፣
* የምዘናውን ውጤት አጠናቅሮ ለትምህርት ሚኒስቴር የማቅረብ ሃላፊነት ይኖረዋል፡፡

## **የከፍተኛ ትምህርት ተቋማት ሚና**

* ለብቃት ምዘናው የሚያገለግሉ ሙሉ መረጃዎችን ያሰባስባሉ፤ ያደራጃሉ፤ ይተነትናሉ አስፈላጊም ሲሆን ለሚመለከተው አካል የማቅረብ፣
* የተቋማት ምዘናን ውጤታማ ለማድረግ ከስታንድርድ አንጻር የቅድመ ዝግጅት ስራዎችን የማከናወን፣
* ዝቅተኛ ተቋማዊ ስታንዳርድን ማሟላት እንዲችሉ ስልቶችን በመቀየስ ተግባራዊ የማድረግ፣
* መዛኝ አካላት ለምዘና ስራው ወደ ተቋማት በሚሄዱበት ጊዜ አስፈላጊውን ትብብር የማድረግ ሚና ይኖራቸዋል፡፡

##  **የግል ከፍተኛ ትምህርት ተቋማት ማህበር ሚና**

* የግል ከፍተኛ ትምህርት ተቋማት ስለ ብቃት ምዘናው ግንዛቤ አንዲይዙ ያደርጋል፤ ለተግባራዊነቱም የበኩላቸውን እንዲወጡ ድጋፍና ክትትል ያደርጋል፡፡
* ምዘናው በሚሰጥባቸው ተቋማት ለምዘናው ስራ የሚመጥን መሰረተ ልማት ያሟሉ ስለመሆኑ በክላስተር በመከፋፈል ድጋፍ ያደርጋል፡፡
* በተቋማት ምዘና ወቅት ከየተቋማቱ የበላይ ኃላፊዎችና ባለሙያዎች ጋር በመወያየት ምዘናው የሚሳካበትን ሁኔታ ያመቻቻል፡፡

##  **የሙያ ማህበራት ሚና**

* በተቋማት ምዘናዎች ላይ በንቃት ይሳተፋሉ፤ ኃላፊነታቸውንም በአግባቡ ይወጣሉ፡፡
* የዓለም አቀፍ ተሞክሮዎችን በመቀመር አዳዲስ አሰራሮች እንዲለመዱ እና እንዲተገበሩ ያደርጋሉ፡፡
* በተቋማት ያሉትን የመሰረተ ልማት ደረጃ ፈትሾ የተሟላ ስለመሆኑ አስቀድሞ ያረጋግጣል፣ የማስተካከያ ሃሳብም ያቀርባል፡፡
* በፈተና ማዕከላት ምዘናውን ለማዘመን የሚረዱ የማስተካከያ ስራዎችን እንዲሰሩ ይከታተላል፡፡
* በየደረጃው ላሉ የሚመለከታቸው አካላት የአፈጻጸም ሪፖርት ያቀርባል፡፡
	1. **ለምዘናው የሚያስፈልገው ፋይናንስ**
* ለተቋማት ምዘና አስፈላጊ ወጪዎች በተመዛኝ ተቋማቱ አማካኝነት የሚሸፈን ይሆናል።
	1. **የቅሬታ አቀራረብ**
* በቅድመ ምዘና፣ በምዘና ወቅት እና በድህረ ምዘና ቅሬታ ያላቸው ተቋማት ከማስረጃ ጋር በዝርዝር ለሚኒስቴር መስሪያ ቤቱ ማቅረብ ይችላሉ፡፡
* የሚኒስቴር መ/ቤቱ ቅሬታውን ሲያምንበት ከ15 ቀን ባልበለጠ ጊዜ መፍትሄ እንዲሰጥ ያደርጋል፡፡

# ክፍል አራት

# ልዩ ልዩ ድንጋጌዎች

## **ተጠያቂነት**

* በዚህ መመሪያ የተመለከቱትን ድንጋጌዎች በማንኛውም ሁኔታ የጣሰ፤ እንዲጣስ ያደረገ፤ በማንኛውም ደረጃ ያለ አስፈጻሚና ፈጻሚ አካል በአገሪቱ ባሉ ህጎች፤ ደንቦችና አስተዳደራዊ መመሪያዎች መሰረት ተጠያቂ ይሆናል፡፡

## **መመሪያው የማይመለከታቸው አካላት**

* ይህ የከፍተኛ ትምህርት ተቋማት ምዘና መመሪያ በሃይማኖታዊ የማስተማርያ ተቋማት ወይም በልዩ ሁኔታ በመንግስት በተቋቋሙ ተቋማት ላይ ተፈጻሚ አይሆንም፡፡
	1. **እውቅናን በተመለከተ**
* በምዘናው የሚጠበቀውን ውጤት ያስመዘገቡ ተቋማት የብቃት ማረጋገጫ የምስክር ወረቀት ይሰጣቸዋል፡፡ የምስክር ወረቀቱ በሀገር አቀፍ ደረጃ የሚዘጋጅ ሆኖ አስፈላጊ መረጃዎችን በእንግሊዘኛና በአማርኛ ቋንቋ የያዘ ይሆናል፡፡

## **መመሪያውን ስለማሻሻል**

* የትምህርት ሚኒስቴር አስፈላጊ ሆኖ ሲገኝ መመሪያውን በማንኛውም ጊዜ ሊያሻሽለው ይችላል፡፡

## **መመሪያውን ስራ ላይ ስለማዋል**

* ይህ መመሪያ በትምህርት ሚኒስትር ከጸደቀበት --------/2014 ዓ.ም ጀምሮ የፀና ይሆናል፡፡

ብርሃኑ ነጋ (ፕሮፌሰር)

የትምህርት ሚኒስቴር ሚኒስትር

**አባሪዎች**

**አባሪ 1. የከፍተኛ ተቋማት ዝርዝር መመዘኛዎችና የተሰጠው ክብደት**

1. **ለአጠቃላይ ዩኒቨርሲቲዎች**

ሀ) አስተዳደር እና ማኔጅመንት (Governance and Management) - 5%

ለ) የፕሮግራም ንድፍ (Program Design) - 5%

ሐ) የተማሪ ቀበላ፣ በየጊዜው የሚታዩ መሻሻሎች እና ከምረቃ በኋላ የተማሪዎች ውጤታማነት (Student Admission, Progression and Graduate Outcomes)- 5%

መ/ የመማር ማስተማር እና ግምገማ (Teaching--Learning and Assessment) - 15%

ሠ/ የምርምር ሂደት እና ውጤት (Research Process and Outcome) - 15%

ረ/ የማህበረሰብ ተሳትፎ፣ የቴክኖሎጂ ሽግግር እና የዩኒቨርሲቲ-ኢንዱስትሪ ትስስር (Community Engagement, Technology Transfer and University-Industry Linkage) ­- 15%

ሰ/ አካባቢያዊነት እና አለምአቀፋዊነት (Localization and Internationalization) - 5%

ሸ/ መሠረተ ልማት እና ሀብቶች (Infrastructure and Resources) - 5%

ቀ/ የኢንፎርሜሽን ኮሙኒኬሽን ቴክኖሎጂ (Information Communication Technology) - 5%

1. **ለምርምር ዩኒቨርሲቲዎች**
* ከላይ በአባሪ 1.1 ለተቀመጡት መስፈረቶች የተሰጠው ክብደት እንደተጠበቀ ሆኖ
* መ/ የመማር ማስተማር እና ግምገማ - 5%
* ሠ/ የምርምር ሂደት እና ውጤት - 20%
* ረ/ የማህበረሰብ ተሳትፎ፣ የቴክኖሎጂ ሽግግር እና የዩኒቨርሲቲ-ኢንዱስትሪ ትስስር ­- 5 % እንዲይዝ ተደርጎ የሚሰላ ይሆናል፡፡
1. **ለአፕላይድ ዩኒቨርሲቲዎች**
* ከላይ በአባሪ 1.1. ለተቀመጡት መስፈርቶች የተሰጠው ክብደት እንደተጠበቀ ሆኖ
* መ/ የመማር ማስተማር እና ግምገማ - 5%
* ሠ/ የምርምር ሂደት እና ውጤት - 10%
* ረ/ የማህበረሰብ ተሳትፎ፣ የቴክኖሎጂ ሽግግር እና የዩኒቨርሲቲ-ኢንዱስትሪ ትስስር ­- 15 % እንዲይዝ ተደርጎ የሚሰላ ይሆናል፡፡
1. በትምህርት ሚኒስቴር የሚሰጠው ምዘና ከ75%፣ እንዲሁም ከትምህርትና ስልጠና ባለስልጣን የሚሰጠው 25%፣ በድምሩ ከ100% እንዲሰላ ይደረጋል፡፡